ملي جمهوري غورځنګ

ملي جمهوري غورځنګ یا نېشنل ډېموکراټیک موومنټ  یو پښتون ملتپال، ولسواکیز سیاسي ګوند دی. دا ګوند غواړي چې د "زیاتېدونکې اورپکۍ" پروړاندې مقاومت وکړي او یو فدرالي پارلماني سیسټم ته وده ورکړي. د ګوند هدف دا هم دی چې ښځو او ځوانانو ته سیاسي فعالیت تنظیم کولو لپاره یو پلېټفارم ورکړي. دا ګوند د محسن داوړ لخوا په 1 سپټمبر 2021 په پېښور کې تاسیس شوی.

محسن داوړ د دې ګوند د رییس او جمیله ګیلاني د ویاندې په توګه ټاکل شوي.

 تاریخ 
ملي جمهوري غورځنګ په 1 سپټمبر 2021 (10 وږی 1400) په پېښور کې رسماً په لاره واچول شو. د پښتون ژغورنې غورځنګ ځینې فعالین پشمول د محسن داوړ او عبدالله ننګیال دې ګوند سره یو ځای شول. د پښتونخوا ملي عوامي ګوند او د عوامي نېشنل ګوند ځینې پخواني غړي هم دې ګوند سره یو ځای شول، کوم کې چې جمیله ګیلاني، بشرا ګوهر، افراسیاب خټک، او لطیف افریدی شامل وو.

 پالیسۍ 
ملي جمهوري غورځنګ د پاکستان ملټري اسټبلشمنټ او په افغانستان کې د طالبانو واکمنۍ سره مخالفت کوي. د ګوند پرانستې مراسمو کې د ګوند لوړپوړي مشر افراسیاب خټک وویل "د [پاکستاني] پوځ جنرالان غواړي چې په افغانستان کې شرعي نظام نافذ کړي خو چې په پاکستان کې مارشل لا نافذ کړي." هغه زیاته کړه چې "دښمنانو په کابل او کندهار برید وکړ ترڅو افغانان بېرته تیارې ته واړوي. دښمن باید پوه شي چې پېښور اوس نوی مرکز ګرځېدلی او دوی نشي کولی چې پښتانه چوپ کړي."

 منشور 
ملي جمهوري غورځنګ په پاکستان کې د کوچنیو ایالتونو او شاته پاتې سیمو سره د سرچینو په وېش کې شوې بې عدالتي غندي، او وايي چې دوی به "د فدرالي واحدونو ترمنځ د یو نوي ټولنیز تړون لپاره مبارزه وکړي. دا ټولنیز تړون به د عدالت پر بنسټ وي او د طبیعي، مالي، او بشري سرچینو په اړه به د فدرالي واحدونو حقونه ومني." ګوند په یو "ریښتیني فدرالي ولسواکي باور لري په کوم کې چې مرکز څلور څانګې کنټرولوي: بهرنۍ چارې، اسعار، دفاع، او د ایالتونو ترمنځ ارتباطات، یا کوم نور واکونه چې د ګډو ګټو شورا لخوا ورته تصویب شي. نور ټول واکونه باید ایالتونو ته وسپارل شي."

د منشور له مخې ګوند هدف لري چې "یوه عادلانه، سوله ایزه، زغم لرونکې، او بشردوستانه ټولنه رامنځته کړي په کوم کې چې اتباع د لومړنیو آزادیو څخه برخمن وي." ګوند پدې باور دی چې "د کلنۍ ملي بودیجې لږترلږه 4٪ باید په تعلیم مصرف شي." ګوند د هېواد ټولې لویې ژبې د ملي ژبو په توګه د پېژندلو او په مورنۍ ژبه د ماشومانو د زده کړو څخه ملاتړ کوي. په منشور کې دا هم راغلي چې ګوند د ښځو پروړاندې د هر ډول تبعیض مخالفت کوي.

 بېرغ 
د ګوند دوه رنګه بېرغ تور او سور رنګونه لري. تور رنګ یې د تېرو تیارو ورځو نښه ده، او سور رنګ یې د انقلاب او سوکالۍ استازیتوب کوي.

 سرچينې 

وېشنيزه:د پاکستان سياسي گوندونه
وېشنيزه:پاکستان کې وفاقيت